**Поздравно обраћање г. Бранислава Недимовића,**

Министра пољопривреде, шумарства и водопривреде РС

поводом 2. Састанка на високом нивоу Координационог механизма за сарадњу у области шумарства између Кине и ЦИЕЗ (Сарадња 16+1)

*Палата Србија, Београд, 14. мај 2018. године*

Ваше екселенције, колеге министри, уважени представници, чланови делегација,

Даме и господо,

Велико ми задовољство и част да вам пожелим добродошлицу у Србију, на 2. Састанак на високом нивоу Координационог механизма за сарадњу у области шумарства између Кине и земаља Централне и Источне Европе.

Шуме су неопходне за развој и опстанак људског друштва. Уз сав технолошки развој улога и значај шума не само што и даље остаје незамљива већ њен значај све више расте. Оне су услов опстанка бројних биљних и животињски врста, реглатор су климе и очувања чистог ваздуха, воде, земљишта и здраве животне средине а, са друге су извор радних места и основ опстанка људи у руралним срединама и развоја дрвне привреде, туризма и других делатности. На крају крајева, овај кисеоник који управо дишемо углавном потиче из шума.

Егзистенцијални значај који шуме имају за људску заједницу на локалном, националном и глобалном нивоу намеће пред нас и одговорност газдовања шумама на начин да се њихова функционалност обезбеди како за нас и тако и за нашу децу и будуће генерације.

Овај императив постављен пред наше друштво утолико је значајнији када се узму у обзир изазови глобалних климатских промена и способност шумских екосистема да се, пре свега, прилагоде променама, а затим и помогну ублажавању ефеката који се све чешће дешавају пред нашим очима. Као Министар надлежан за пољопривреду, шуме и воде о томе могу да посведочим.

Представља ми изузетно задовољство што је управо тема климатских промена одабрана као једна од тема овог састанка и што ћемо имати прилике да заједничком изјавом потврдимо важност шума и шумарства у борби против климатских промена.

Све ово упућује на то да је са пуним правом препозната и сарадња у области шумарства као једна од периоритетних области у оквиру процеса сарадње између Кине и земаља Централне и Источне Европе.

Ефикасном разменом искустава и знања између наших земаља бићемо спремнији да одговоримо на постављене изазове. У том смислу, на маргинама овог скупа одржава се и веома значајан семинар који треба да пронађе модалитете за унапређење научно-истраживачке сарадње и креирања конкретних заједничких пројеката.

Резултати постојеће сарадње већ су видљиви и данас ћемо имати прилику да размартамо извештај о реализацији наше сарадње у области шумарства за претходне три године и предложимо програм рада за наредне три. У том смислу, желео бих да се захвалим Групи за везу која је радила у претходном периоду и припремила неопходне материјале за овај скуп, а нарочито колегама из Словеније који воде Секретаријат у овом сегменту наше свеукупне сарадње.

Један од најзначајних наших националних задатака је развој и очување руралних подручја за шта је осим пољопривреде значајна и улога шумарства, те вас стога овом приликом позивам да у току сутрашњег дана посетити 85. Међународни пољопривредни сајам у Новом Саду.

На крају, желим да вам се захвалим што сте се одазвали позиву на овај скуп, показујући тиме колико је за наше земље значајна сарадња и у овој области.

Желим нам свима успешан рад, а вама пријатан боравак у Србији!